b'\n_START_ARTICLE_\nOsmose\n_START_PARAGRAPH_\nOsmose er vands diffusion gennem en semipermeabel membran som f\xc3\xb8lge af forskellige koncentrationer af opl\xc3\xb8ste stoffer eller partikler p\xc3\xa5 de to sider af membranen. De opl\xc3\xb8ste stoffer g\xc3\xb8r koncentrationen af vand lavere. Man kan derfor sige at osmose sker fra den side af membranen der har den st\xc3\xb8rste vandkoncentration til siden med lavest vandkoncentration \xe2\x80\x93 af samme \xc3\xa5rsager som ved almindelig diffusion._NEWLINE_V\xc3\xa6ske diffunderer konstant gennem membraner, der tillader en s\xc3\xa5dan diffusion (fx cellemembran), og diffusionen sker fra begge sider af membranen. Hvis der er rent vand p\xc3\xa5 begge sider af membranen, vil der diffundere lige meget fra begge sider. Hvis v\xc3\xa6sken p\xc3\xa5 den ene side derimod indeholder opl\xc3\xb8ste partikler, det v\xc3\xa6re sig ioner, glucose etc., vil nettovandringen ske fra den rene v\xc3\xa6ske til opl\xc3\xb8sningen. Dette kan forklares ved at flere vandmolekyler vil ramme membranen fra denne side end fra siden med opl\xc3\xb8ste partikler._NEWLINE_Vandmolekylernes vandring vil i princippet forts\xc3\xa6tte indtil vandkoncentrationen er ens p\xc3\xa5 begge sider af membranen. Men i levende organismer, hvor osmose spiller en stor rolle for vandtransport, vil en s\xc3\xa5dan ligev\xc3\xa6gt aldrig opst\xc3\xa5, da forskellen i partikelkoncentration i reglen opretholdes gennem forskellige mekanismer fx aktiv transport._NEWLINE_Popul\xc3\xa6rt siger man, at "osmose er vandopl\xc3\xb8ste stoffers evne til at tiltr\xc3\xa6kke mere vand". Eller "osmose er vands evne til at udligne forskellene i stofkoncentrationer p\xc3\xa5 hver side af en semipermeabel membran". Man skal blot huske, at der ikke er tale om en s\xc3\xa6rlig tiltr\xc3\xa6kningskraft hos de opl\xc3\xb8ste molekyler, og at der i levende organismer som n\xc3\xa6vnt ikke sker nogen udligning. _NEWLINE_Til begrebet osmose knytter sig begrebet osmotisk tryk, som er det tryk vandet ud\xc3\xb8ver p\xc3\xa5 den semipermeable membran. Jo st\xc3\xb8rre koncentrationsforskellen mellem v\xc3\xa6skerne p\xc3\xa5 hver sin side af membranen er, des st\xc3\xb8rre er det osmotiske tryk. _NEWLINE_Eksempelvis vil der v\xc3\xa6re en osmotisk trykforskel mellem saltvand og ferskvand, n\xc3\xa5r de to adskilles af en semipermeabel membran. Denne trykforskel f\xc3\xb8rer til at vandmolekyler naturlig vandrer gennem membranen fra ferskvands- til saltvandssiden. Hvis man p\xc3\xa5f\xc3\xb8rer saltvandet et tryk som overstiger det osmotiske tryk, vil str\xc3\xb8mmen af vandmolekyler vende. Dette kaldes omvendt osmose. Omvendt osmose kan fx bruges til afsaltning af havvand._NEWLINE_Det osmotiske tryk mellem saltvand og ferskvand kan ogs\xc3\xa5 udnyttes som energi i et saltkraftv\xc3\xa6rk.'